Dr Franz Moritz Wilhelm Marc (* 8. Februar 1880 z Münche; † 4. Merz 1916 bi Verdun, Frankriich) isch e dütsche Mooler gsi. Mit em Wassily Kandinsky het er d Redaktionsgmeinschaft „Der Blaue Reiter“ gründet. Siini wichdigste Wärk si zwüsche 1911 und 1914 entstande und hai hauptsächlich Tiermotiv zum Inhalt gha. Grad, won er aagfange het, siini erste abstrakte Bilder z moole, isch er im Alter vo 36 Johr im Erste Wältchrieg vor Verdun gfalle. Dr Franz Marc gältet as eine vo de bedütendste Mooler vom Expressionismus z Dütschland.